Un'autore cheret raccontare 

Un'autore cheret raccontare 
sas penas de su tristu presoneri, 
che un'esiliadu furisteri 
bivende abbandonadu in terra anzena. 
Poesia, aumentami sa vena 
chi cherzo raccontare cust'historia:
lassant sa parte faghinde vittoria
e i sos suos chena bi pensare.

E i sos suos chena pensamentu 
lassant su presoneri abbandonadu, 
da ch'est in cussas pedras inserradu 
non nde faghent niunu sentimentu. 
Lamentat: «E a chie su lamentu?»
suspirat: «E a chie su suspiru? ».
Cun silenziu mudu in su ritiru
chena poder sos males esplicare.

Non podet esplicare tantos males
in su ritiru, in silenziu mutu, 
da chi lu ident in presone rutu 
l'abbandonant finzas sos corales; 
mancu una orta che i sos annales 
de sa presone non bos nd'ammentades, 
in manu a s'inimigu lu lassades 
a cantu si nde cheret vindicare. 

Chi fettat s'inimigu sa vinditta 
sos suos non bi pensant in niente, 
l'abbandonant amigos e parente', 
finzas sa mama chi l'hat dadu titta. 
E tantu ses, presone, malaitta! 
chi ses dai totu ismentigada; 
e nessi tue presone ostinada 
faghenos cumpagnia a suspirare! 

Faghenos cumpagnia a sos suspiros, 
presone incrudelida e sorte dura! 
Cantos dai sa mezus gioventura
t'hant tentu in cumpagnia sos ritiros, 
ne podent tollerare tantos tiros 
e ne podent sa pena resistire; 
da chi nde bessit ch'andet a pedire
su chi si salvat de lu cundannare.

Su chi si salvat de dibattimentu 
si podet narrer allegru e giucundu,
si calchi cosa lassat in su mundu 
tot'est andadu che chijina in bentu, 
torradu a su matessi patimentu 
e da ue cherides chi si campede? 
O bisonzu chi furet o chi trampede 
da chi no hat inue tribagliare. 

Da chi est dai su mundu abbandonadu 
devet torrare a sa matessi pena: 
su sonu de sas giaes e cadena 
ogn'istante s'agattat turmentadu,
e ogni duas horas visitadu 
reposu chena nd'haer un'istante: 
sa rocca pius dura de diamante 
inhoghe devet paura leare. 

Inhoghe devet leare paura 
mancari siat de marmaru forte 
chi l'attit ad estremos de sa morte,
lu reduit ad una sepoltura; 
amigos non parentes non si cura' 
da chi est disterradu in su disterru, 
su sonu 'e sas cadenas de su ferru 
sende sanu lu faghent rezirare. 

Rezirare lu faghent sende sanu 
alliviu non tenzende in cussas penas, 
su sonu 'e sas terribiles cadenas 
li perdet sa figura 'e cristianu, 
da ch'est in manus de su soberanu
su pius istimadu l'abbandonat; 
si ponzat s'inimigu sa corona 
da chi no hat a chie lu chircare.

S'autore ad sas penas est presente, 
lu naro chi sas penas hat proadu: 
cuddu pius chi tenet istimadu 
ti narat pius male occultamente, 
si che Deus esseret innozente 
testimonzos ti giurant su delittu; 
lastimadu si cheret poverittu 
pro canta pena lis dant a passare. 

Canta pena 1'affligit e l'affannat 
chi si cheret piantu essende biu, 
sa riputassione, forza e briu
la perdet da chi jampat cussa janna; 
iscuru a chie cuss'abba l'ingannat 
chi bivit chena tenner accunortu, 
mezus sa mama si l'agattet mortu
ch'in presone non benzat a b'intrare. 

Eo lu narzo cun dolu e cun zelu, 
nde racconto sa pena, su dolore: 
si l'abbandonat chie l'hat amore 
ite det esser chi l'hat a rezelu? 
Deo juro chi finzas a su Chelu 
abbandonat sos tristos carcerados 
in mesu a sentinellas e soldados 
fina chi nd'essint a lu visitare. 

S'est chi si chircat de su trattamentu 
semus patinde peus de su cane, 
chena chircare minestra ne pane 
chi non tenet figura de alimentu;
da chi l'inserrant ind'un'appusentu 
est privu de ispassu, risu e giogu, 
pienu de mundìa e de piogu 
chena poder un'hora reposare. 

Chena tenner un'hora de reposu 
bene podet istare asseliadu, 
dogn'istante s'agattat turmentadu, 
in sas penas s'incontrat affannosu: 
s'esseret che leone coraggiosu
devet perder sa sua fortilesa. 
Pro niente, persone, ses intesa 
mancari ti cherferas lamentare. 

Pro niente iscurtada ses, persone,
e ad ite ti balent sos lamentos 
in mesu de flagellos e turmentos? 
Gai la passant sos de sa presone: 
s'esseret forte che unu Sansone 
li reduit s'ischina a unu ganzu,
mancari siat pulidu e liccanzu 
a s'apprettu est bisonzu a si etare.

Bisonzu chi si ettet ad s'apprettu
ca lu faghent istare a mala gana, 
e poi su riccattu chi li dana 
già podet narrer ch'est pulidu e nettu! 
Si faeddat lu ponent in secretu 
e bene asseguradu in pes e manos, 
ne mancu culpant sos guardianos 
ca issos devent sa legge osservare.

Dognunu tenet su regolamentu
chi bilu legent dogni die 'e festa, 
chie sospirat a manca e a destra 
cun su coro pienu de lamentu; 
dogni die nos paret annos chentu, 
oh vida sa pius disisperada! 
E mancari bi siat s'inferrada 
est privu de si poder acherare.

E calecunu chi s'est lamentadu, 
d'amigu e parentes discuntentu, 
et eo ch'hapo fatto testamentu
e totu a frade meu hapo lassadu, 
no intamen de m'haer visitadu 
mancu una orta dimandadu nd'hada: 
cherides pius dura un'istoccada 
chi nos potat su coro trapassare? 

Cherides pius dura una ferida 
chi trapassare nos potat su coro? 
Nos abbandonant de sa dom'issoro 
a costu de salvarenos sa vida 
nende chi sa presone est avvilida
sos chi faghene male bivent peus: 
a sos lamentos nostros finzas Deus 
sas orijas hat cherfidu serrare. 

Pro finis s'argumentu lu sensamus, 
fattamus d'una orta finimentu;
si s’avanzat a tantu patimentu
de affannu su coro pienamus,
e prite de su mundu disertamus
essende dai su mundu ismentigados,
ohi sa gioia de sos avvocados
chi solu chircant a nos iscorzare!

Un’autore cheret racontare.